《渐寒补治篱壁防盗戏书》
宋代·程俱

元龙湖海士，豪气老不除。庞公解脱人，法界一蘧庐。

宝藏且不顾，家资何足储。一朝四壁空，聊与妻孥居。

今我贫病老，视身犹赘馀。室中亦何有，但有数箧书。

饥寒士之常，肯叹食无鱼。一官有微禄，二顷亦可锄。

腾腾苟任运，水到自成渠。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。